+-----------------------------------------------------------------------+
| 2 ปัจจัยความเสี่ยง                                                        |
+-----------------------------------------------------------------------+

1. ความเสี่ยงจากปัจจัยมหภาค

  1.1 ผลกระทบจากเหตุการณ์และเสถียรภาพทางการเมือง

สภาวะทางการเมืองในช่วงปี 2551 ถึงปี 2553 ที่ผ่านมา
ส่งผลกระทบในทางลบต่อเสถียรภาพทางเศรษฐกิจ เช่น
ทำให้เกิดการชะลอตัวของการลงทุนหรือการจ้างงาน
และมีผลกระทบต่อการเจริญเติบโตทางเศรษฐกิจและกำลังซื้อของผู้บริโภคในประเทศ
ซึ่งอาจส่งผลกระทบในทางลบอย่างมีนัยสำคัญต่อธุรกิจ ฐานะการเงิน ผลการดำเนินงาน
และโอกาสทางธุรกิจของบริษัท และจากเหตุการณ์ทางการเมืองที่เกิดขึ้นในช่วงเดือนเมษายน 2553
ถึงเดือนพฤษภาคม 2553 ในกรุงเทพมหานคร
โรงพยาบาลเอกชนที่ตั้งอยู่ในบริเวณที่มีการชุมนุมทางการเมือง ซึ่งรวมถึงโรงพยาบาลของบริษัท
เครือโรงพยาบาลพญาไท และเครือโรงพยาบาลเปาโล เมโมเรียล เช่น โรงพยาบาลบีเอ็นเอช
โรงพยาบาลพญาไท 1 โรงพยาบาลพญาไท 2 และโรงพยาบาลเปาโล เมโมเรียล พหลโยธิน
ไม่สามารถให้บริการได้ตามปกติในช่วงระยะเวลาดังกล่าว
ซึ่งส่งผลกระทบในทางลบอย่างมีนัยสำคัญต่อผลประกอบการของโรงพยาบาลดังกล่าว ดังนั้น
จากความไม่แน่นอน และความไม่มีเสถียรภาพทางการเมืองในปัจจุบัน
บริษัทจึงไม่สามารถรับรองได้ว่าจะไม่เกิดเหตุการณ์ดังกล่าวขึ้นอีกในอนาคต
และหากมีการชุมนุมทางการเมืองดังกล่าวเกิดขึ้นและมีความยืดเยื้อ
อาจส่งผลให้โรงพยาบาลที่ดำเนินงานโดยบริษัทหรือบริษัทย่อยทั้งที่อยู่ในกรุงเทพมหานครและจังหวัดอื่นได้รับผลกระทบ
หรือจำเป็นต้องหยุดการให้บริการหรือไม่สามารถให้บริการได้เลย
ซึ่งอาจส่งผลกระทบในทางลบอย่างมีนัยสำคัญต่อธุรกิจ ฐานะการเงิน ผลการดำเนินงาน
และโอกาสทางธุรกิจของบริษัท

อย่างไรก็ตาม เนื่องจากพื้นที่การให้บริการของโรงพยาบาลในเครือข่ายของบริษัทมีอยู่ในจังหวัดต่าง
ๆ ได้แก่ จังหวัดสมุทรปราการ จังหวัดชลบุรี จังหวัดระยอง จังหวัดจันทบุรี และจังหวัดตราด
ในภาคตะวันออก และ
จังหวัดนครราชสีมา ในภาคตะวันออกเฉียงเหนือ ตลอดจนจังหวัดภูเก็ต จังหวัดสงขลา
และจังหวัดสุราษฎร์ธานีในภาคใต้ จึงเป็นการช่วยกระจายความเสี่ยง
และหากพื้นที่การให้บริการดังกล่าวไม่ได้รับผลกระทบจากการชุมนุมทางการเมืองอันอาจเกิดขึ้นในอนาคตก็จะสามารถเปิดให้บริการได้ตามปกติ

  1.2 ความเสี่ยงจากการเปลี่ยนแปลงของสภาวะทางเศรษฐกิจของประเทศไทย

-   เศรษฐกิจไทยมีความผันผวนและได้รับผลกระทบทั้งจากปัจจัยภายใน(ซึ่งรวมถึงเสถียรภาพทางการเมืองในประเทศ)
    และปัจจัยภายนอก เช่น วิกฤตเศรษฐกิจที่เกิดขึ้นในสหรัฐอเมริกาและยุโรปในช่วงปี 2552
    ถึงปี 2553 ได้ส่งผลกระทบต่อภาคการส่งออกของประเทศ ซึ่งเป็นภาคธุรกิจที่สำคัญ
    จึงก่อให้เกิดการถดถอยทางเศรษฐกิจ
    (โดยอัตราการถดถอยของผลิตภัณฑ์มวลรวมในประเทศในปี 2552 เท่ากับร้อยละ 2.3)
    ซึ่งผลกระทบทางเศรษฐกิจเหล่านี้ส่งผลต่อกำลังซื้อของผู้บริโภค
    และแม้ว่าการรักษาพยาบาลจะเป็นหนึ่งในปัจจัยสี่
    แต่ผู้รับบริการของโรงพยาบาลอาจเลือกที่จะชะลอ
    การเข้ารับบริการทางการแพทย์สำหรับโรคที่ไม่จำเป็นต้องได้รับการรักษาเร่งด่วน
    หรือลดช่วงเวลาการพักในโรงพยาบาลให้สั้นลง
    หรืออาจลดการใช้จ่ายค่าบริการโดยเลือกเข้ารับการรักษาในโรงพยาบาลของรัฐหรือโรงพยาบาลเอกชนอื่นที่อาจมีค่าใช้จ่ายที่น้อยกว่า
    เป็นต้น

-   เนื่องจากโรงพยาบาลในเครือข่ายของบริษัทบางแห่ง ซึ่งได้แก่ โรงพยาบาลกรุงเทพ
    โรงพยาบาลสมิติเวช โรงพยาบาลกรุงเทพพัทยา และโรงพยาบาลกรุงเทพภูเก็ต
    เป็นโรงพยาบาลที่รักษาโรคซับซ้อนโดยคณะแพทย์ผู้เชี่ยวชาญในระดับตติยภูมิ (Tertiary
    Care) จึงมีต้นทุนการบริการที่สูง
    บริษัทจึงอาจได้รับผลกระทบมากกว่าโรงพยาบาลเอกชนอื่นในสภาวะที่เศรษฐกิจถดถอย

1.3 ผลกระทบจากสภาวะเศรษฐกิจในต่างประเทศ และความผันผวนของอัตราแลกเปลี่ยนเงินตรา

-   บริษัทมีรายได้ส่วนหนึ่งจากการให้บริการแก่ผู้รับบริการชาวต่างชาติที่เดินทางเข้ามาในประเทศไทย
    สภาวะเศรษฐกิจของประเทศของผู้รับบริการชาวต่างชาติ
    จึงมีผลต่อจำนวนผู้รับบริการชาวต่างชาติที่เข้ามาใช้บริการในเครือข่ายโรงพยาบาลของบริษัทในลักษณะเดียวกันกับปัจจัยทางเศรษฐกิจในประเทศที่มีผลกระทบต่อจำนวนผู้รับบริการในประเทศ
    ดังนั้น ธุรกิจ ฐานะการเงิน ผลการดำเนินงาน
    และโอกาสทางธุรกิจของบริษัทจึงอาจได้รับผลกระทบจากสภาวะเศรษฐกิจในประเทศต่าง ๆ
    ของผู้รับบริการชาวต่างชาติ

-   นอกจากนี้ ความผันผวนของอัตราแลกเปลี่ยนเงินตราต่างประเทศกับสกุลเงินบาท
    ซึ่งเป็นตัวกำหนดความสามารถในการแข่งขันด้านราคาของบริษัท
    เทียบกับผู้ให้บริการทางด้านการรักษาพยาบาลในประเทศอื่นเป็นปัจจัยหนึ่งที่อาจมีผลกระทบต่อรายได้ของบริษัท
    โดยในช่วงปี 2553
    อัตราแลกเปลี่ยนสกุลเงินบาทแข็งตัวขึ้นเมื่อเทียบกับเงินตราสกุลเหรียญสหรัฐ จาก 33.40
    บาท เป็น 30.00 บาท ต่อเหรียญสหรัฐ หรือคิดเป็นประมาณร้อยละ 11.3
    จึงทำให้ค่าบริการของบริษัทที่กำหนดเป็นสกุลเงินบาท
    มีราคาเพิ่มขึ้นเมื่อเทียบกับค่าเงินสกุลเหรียญสหรัฐและเงินสกุลอื่น ๆ
    ของผู้รับบริการชาวต่างชาติ
    บริษัทจึงมีความเสี่ยงจากความผันผวนของอัตราแลกเปลี่ยนเงินตราต่างประเทศ
    ซึ่งเป็นปัจจัยภายนอกที่อยู่นอกเหนือความควบคุมของบริษัท โดยในกรณีนี้
    บริษัทพยายามที่จะรักษาสัดส่วนของผู้รับบริการในประเทศและผู้รับบริการชาวต่างชาติให้อยู่ในระดับที่เหมาะสมเพื่อลดความเสี่ยงที่อาจเกิดขึ้น

  1.4 ความเสี่ยงจากความผันผวนของอัตราดอกเบี้ย

-   ณ วันที่ 31 ธันวาคม 2553 บริษัทมีหนี้สินทางการเงินส่วนที่มีอัตราดอกเบี้ยลอยตัว (float
    rate) จำนวน 145.5 ล้านบาท จากทั้งหมดจำนวน 10,750.8 ล้านบาท หรือคิดเป็นร้อยละ
    1.35 ของหนี้สินทางการเงินทั้งหมด ดังนั้น ความผันผวนของอัตราดอกเบี้ย
    อาจส่งผลกระทบต่อต้นทุนทางการเงินของบริษัทบ้าง อย่างไรก็ตาม อย่างไรก็ตาม
    เนื่องจากหนี้สินทางการเงินของบริษัทในส่วนที่มีอัตราดอกเบี้ยลอยตัวมีจำนวนน้อย
    เนื่องจากบริษัทมีนโยบายการป้องกันความเสี่ยงจากอัตราดอกเบี้ย
    ซึ่งรวมถึงการเข้าทำสัญญาป้องกันความเสี่ยงจากความผันผวนของอัตราดอกเบี้ย (Interest
    Rate Swap) ซึ่งบริษัทจะพิจารณากำหนดตามภาวะตลาดในขณะนั้น ดังนั้น
    บริษัทจึงมีความเสี่ยงจากความผันผวนของอัตราดอกเบี้ยต่ำ

2 ความเสี่ยงที่เกี่ยวกับธุรกิจโรงพยาบาลเอกชน และการดำเนินงานของบริษัท

-   2.1 ความเสี่ยงจากการเปลี่ยนแปลง มาตรฐานหรือกฎระเบียบต่าง ๆ ที่ใช้กับบริษัท
    ในอนาคต

บริษัทดำเนินธุรกิจภายใต้การกำกับควบคุมดูแลโดยกระทรวงสาธารณสุข และหน่วยงานราชการอื่น ๆ
ที่เกี่ยวข้อง รวมถึงต้องได้รับใบอนุญาตให้ประกอบกิจการสถานพยาบาล
และใบอนุญาตให้ดำเนินการสถานพยาบาล ตามที่กำหนดไว้ในกฎหมายว่าด้วยสถานพยาบาล
นอกจากนี้ บริษัทยังต้องปฏิบัติตามกฎหมายเกี่ยวกับสถานพยาบาล กฎหมายเกี่ยวกับบริษัท
และกฎหมายอื่น ๆ ที่เกี่ยวข้อง

การเปลี่ยนแปลงใด ๆ ในการตีความกฎระเบียบในปัจจุบัน หรือการประกาศใช้กฎหมาย
หรือกฎระเบียบใหม่ หรือการกำหนดนโยบายใหม่ที่มีแนวโน้มว่า จะมีความเข้มงวดมากขึ้น
อาจมีผลกระทบต่อการดำเนินงานของบริษัท การประกาศใช้กฎหมาย หรือกฎระเบียบใหม่ดังกล่าว
รวมถึงการพิจารณาร่างพระราชบัญญัติคุ้มครองผู้เสียหายจากการรับบริการสาธารณสุข
ซึ่งเป็นกฎหมายที่มุ่งคุ้มครองผู้เสียหายจากการรับบริการสาธารณสุข
และมีเป้าหมายเพื่อชดเชยความเสียหายที่เกิดขึ้นให้แก่ผู้เสียหายในเวลาอันรวดเร็ว
โดยไม่ต้องพิสูจน์ความรับผิด
รวมทั้งการกำหนดให้มีการจัดตั้งกองทุนคุ้มครองผู้เสียหายจากการรับบริการสาธารณสุข
เพื่อใช้จ่ายเป็นเงินชดเชยให้แก่ผู้เสียหาย ซึ่งสถานพยาบาลที่ร่างพระราชบัญญัติกำหนด
(รวมถึงบริษัทในฐานะผู้ประกอบกิจการสถานพยาบาล)
มีหน้าที่ต้องจ่ายเงินสมทบเข้ากองทุนดังกล่าวตามหลักเกณฑ์ วิธีการ
และอัตราตามที่คณะกรรมการคุ้มครองผู้เสียหายจากการรับบริการสาธารณสุขกำหนด ดังนั้น
บริษัทไม่อาจรับรองได้ว่า การเปลี่ยนแปลงกฎระเบียบต่าง ๆ หรือการประกาศใช้กฎหมาย
หรือกฎระเบียบใหม่
หรือการกำหนดนโยบายใหม่ที่เกี่ยวข้องกับการดำเนินธุรกิจของบริษัทในอนาคตจะไม่ส่งผลกระทบต่อผลการดำเนินงาน
และโอกาสทางธุรกิจของบริษัท

อย่างไรก็ตาม บริษัทและโรงพยาบาลเครือข่ายของบริษัทได้ดำเนินการ
และปฏิบัติตามมาตรฐานของระบบคุณภาพต่าง ๆ เช่น มาตรฐาน JCI
มาตรฐานโรงพยาบาลและบริการสุขภาพ (HA) มาตรฐานระบบบริหารคุณภาพ (ISO 9001)
มาตรฐานด้านการจัดการสิ่งแวดล้อม (ISO 14001) เป็นต้น
โดยการดำเนินการและการปฏิบัติตามแนวทางภายใต้ระบบ HA
กำหนดให้มีคณะกรรมการดูแลคุณภาพการรักษาผู้ป่วยให้เป็นไปตามมาตรฐานกำกับดูแลความปลอดภัยและสิ่งแวดล้อม
รวมถึงครอบคลุมความเสี่ยงในด้านต่าง ๆ โดยเฉพาะอย่างยิ่ง
ความเสี่ยงเกี่ยวกับการให้บริการทางการแพทย์และรักษาพยาบาล นอกจากนี้
การดำเนินการและปฏิบัติตามแนวทางภายใต้ระบบ ISO 9001 นั้น
กำหนดให้ระบบการให้บริการรักษาพยาบาล จะต้องเป็นไปอย่างมีระบบและได้มาตรฐาน
ซึ่งเป็นการควบคุมความเสี่ยงจากการรักษาพยาบาล (Clinical Risk) ที่มีความรัดกุม
และในส่วนของการดำเนินการและปฏิบัติตามแนวทางภายใต้ ISO 14001
กำหนดให้มีหน่วยควบคุมตรวจสอบการปฏิบัติตามกฎหมาย กฎเกณฑ์
และระเบียบที่เกี่ยวข้องกับสุขภาพและสิ่งแวดล้อม (Compliance Monitoring)
ซึ่งการดำเนินการต่าง ๆ ดังกล่าว
อาจช่วยลดผลกระทบที่อาจเกิดจากการเปลี่ยนแปลงกฎหมายเกี่ยวกับสุขภาพ และสิ่งแวดล้อมได้

  2.2 ความเสี่ยงจากการแข่งขันในธุรกิจโรงพยาบาลที่เพิ่มสูงขึ้น

ธุรกิจโรงพยาบาลเอกชนเป็นธุรกิจที่มีการแข่งขันสูงและมีแนวโน้มเพิ่มสูงขึ้นตลอดมา
นอกจากการแข่งขันกับโรงพยาบาลเอกชนในระดับเดียวกันกับบริษัทแล้ว
บริษัทยังต้องแข่งขันกับโรงพยาบาลเอกชนระดับกลางซึ่งมีการปรับปรุงและพัฒนาการให้บริการทางการแพทย์
รวมถึงการจัดหาอุปกรณ์ทางการแพทย์ที่ทันสมัยเพื่อขยายฐานลูกค้า โดยในส่วนโรงพยาบาลของรัฐ
ก็เริ่มขยายลักษณะการให้บริการ เช่น คลินิกพิเศษนอกเวลา ซึ่งอาจมีผลเป็นการดึงฐานลูกค้า
บริษัทจึงอาจได้รับผลกระทบจากการแข่งขันที่สูงขึ้นดังกล่าว นอกจากนี้ ในระยะเวลาที่ผ่านมา
ผู้ประกอบการโรงพยาบาลเอกชนและโรงพยาบาลของรัฐมีการขยายการลงทุนเพื่อเพิ่มประสิทธิภาพในการให้บริการและเพิ่มขีดความสามารถในการแข่งขันและคาดว่าจะยังคงดำเนินต่อไปทั้งในระยะใกล้และระยะกลาง
ดังนั้น เพื่อคงความสามารถในการแข่งขัน บริษัทอาจต้องลงทุนเพิ่มเติมอย่างมีนัยสำคัญในเทคโนโลยี
และอุปกรณ์เครื่องมือทางการแพทย์ที่ทันสมัย รวมทั้งการลงทุนในระบบเทคโนโลยีสารสนเทศ
เพื่อสนับสนุนและรองรับการให้บริการทางการแพทย์ของบริษัท
ซึ่งอาจส่งผลต่อต้นทุนการดำเนินการของบริษัท

2.3 ความเสี่ยงจากการที่ไม่สามารถรักษาบุคลากรทางการแพทย์หรือผู้บริหารที่สำคัญไว้ได้

ธุรกิจโรงพยาบาลเอกชนของบริษัทต้องพึ่งพิงบุคลากรทางการแพทย์ที่ชำนาญการ ซึ่งได้แก่ แพทย์
พยาบาลวิชาชีพ เภสัชกร และเจ้าหน้าที่เทคนิคต่าง ๆ ดังนั้น
การสูญเสียบุคลากรทางการแพทย์หรือผู้บริหารที่สำคัญดังกล่าว
หรือการไม่สามารถสรรหาบุคลากรทดแทนที่เหมาะสม
หรือมีความสามารถใกล้เคียงกันอาจมีผลกระทบในทางลบต่อบริษัท

ปัจจุบันธุรกิจโรงพยาบาลในประเทศประสบปัญหาการขาดแคลนบุคลากรทางการแพทย์
โดยการผลิตบุคลากรทางการแพทย์ต้องพึ่งพาภาครัฐเป็นหลัก
และที่ผ่านมาจำนวนบุคลากรทางการแพทย์ก็ไม่เพียงพอต่อความต้องการ
ทำให้บริษัทต้องแข่งขันกับผู้ประกอบการรายอื่น
เพื่อรักษาและดึงดูดบุคลากรทางการแพทย์ที่มีความชำนาญ
ซึ่งอาจส่งผลต่อต้นทุนในการดำเนินงานของบริษัท

อย่างไรก็ตาม เนื่องจากเครือโรงพยาบาลกรุงเทพเป็นเครือข่ายโรงพยาบาลขนาดใหญ่
และมีการสนับสนุนงบประมาณในด้านการศึกษาและวิจัยให้แก่บุคลากรทางการแพทย์อย่างต่อเนื่องเพื่อเป็นการเพิ่มความชำนาญเฉพาะทาง
และเป็นองค์กรแห่งการเรียนรู้ เพื่อเพิ่มพูนความรู้ทางวิชาการแพทย์ในด้านต่าง ๆ
รวมถึงการมีเทคโนโลยีทางการแพทย์ที่ทันสมัยอีกทั้งบริษัทยังมีมาตรการในการกำหนดค่าตอบแทนที่เหมาะสมเมื่อเปรียบเทียบกับผู้ประกอบการ
รายอื่นในกลุ่มธุรกิจโรงพยาบาลเอกชน ผลกระทบในด้านนี้ต่อบริษัทในปัจจุบันนี้จึงยังไม่รุนแรงมากนัก

  2.4 ความเสี่ยงจากการถูกเรียกค่าเสียหายหรือถูกฟ้องร้อง

เนื่องจากการประกอบธุรกิจโรงพยาบาลเป็นการให้บริการด้านการแพทย์
ซึ่งเกี่ยวเนื่องถึงชีวิตและสุขภาพของผู้รับบริการ บริษัท และโรงพยาบาลในเครือข่ายของบริษัท
จึงมีความเสี่ยงในการถูกเรียกร้องค่าเสียหายหรือถูกฟ้องร้องโดยผู้รับบริการทางการแพทย์
ซึ่งอาจส่งผลกระทบต่อชื่อเสียงและความเชื่อมั่นของผู้รับบริการที่มีต่อบริษัทและโรงพยาบาลในเครือข่าย
นอกจากนี้ พระราชบัญญัติวิธีพิจารณาคดีผู้บริโภค พ.ศ. 2551
ซึ่งกำหนดระบบวิธีพิจารณาคดีที่เอื้อต่อการใช้สิทธิเรียกร้องของผู้บริโภค กล่าวคือ
ผู้บริโภคที่ได้รับความเสียหายจะได้รับการแก้ไขเยียวยาด้วยความรวดเร็ว
โดยคุ้มครองสิทธิของผู้บริโภคที่จะใช้สิทธิทางศาล
ซึ่งทำให้มีแนวโน้มว่าผู้ประกอบการในธุรกิจนี้อาจถูกฟ้องร้องหรือเรียกค่าเสียหายจากการบริการทางการแพทย์โดยผู้รับบริการเพิ่มมากขึ้น

  2.5 ความเสี่ยงจากการพึ่งพารายได้จากผู้รับบริการชาวต่างชาติ

รายได้ค่ารักษาพยาบาลจากผู้รับบริการชาวต่างชาติ
ซึ่งรวมถึงผู้ที่มีภูมิลำเนาหรือทำงานในประเทศไทย
หรือที่เดินทางเข้ามาในประเทศไทยเพื่อการท่องเที่ยวหรือเพื่อเข้ารับการรักษาโดยเฉพาะ
ตลอดจนเจ้าหน้าที่ของรัฐบาลต่างประเทศ หรือหน่วยงานของรัฐ
หรือพนักงานของบริษัทเอกชนในต่างประเทศ
ถือเป็นรายได้ส่วนสำคัญของรายได้จากการรักษาพยาบาลของบริษัท โดยมีจำนวนเท่ากับ 7,829.5
ล้านบาท และ 8,520.3 ล้านบาท ในปี 2552 และปี 2553 ตามลำดับ หรือคิดเป็นร้อยละ 35.9
และ ร้อยละ 36.0 ของรายได้รวมของบริษัทในปี 2552 และปี 2553 ตามลำดับ
โดยปัจจัยที่ทำให้ผู้รับบริการกลุ่มนี้เข้ามาใช้บริการของบริษัทมีหลายประการ
ซึ่งรวมถึงมาตรฐานและคุณภาพของการให้บริการทางการแพทย์
ค่าใช้จ่ายด้านการรักษาพยาบาลที่ต่ำกว่าประเทศอื่น ภาวะอุตสาหกรรมการท่องเที่ยว
และเสถียรภาพทางการเมืองภายในประเทศ
เนื่องจากอัตราผลตอบแทนที่ดีจากรายได้ที่ได้รับจากกลุ่มผู้รับบริการชาวต่างชาติ
จึงมีการแข่งขันสูงในการให้บริการแก่ผู้รับบริการกลุ่มนี้ระหว่างผู้ประกอบกิจการธุรกิจโรงพยาบาลเอกชน

หากมีเหตุการณ์ที่มีผลกระทบต่อปัจจัยในการตัดสินใจเข้ามารับบริการรักษาพยาบาลในประเทศไทย
เช่น สถานการณ์ทางการเมืองภายในประเทศไทย ปัจจัยอื่นที่มีผลกระทบต่ออุตสาหกรรมท่องเที่ยว
การแข็งขึ้นของค่าเงินบาทอย่างมีนัยสำคัญเมื่อเทียบกับเงินสกุลอื่น
ภาพลักษณ์ในด้านลบของประเทศไทยในมุมมองของชาวต่างชาติ
การแข่งขันที่เพิ่มขึ้นจากประเทศอื่นที่มีการรักษาพยาบาลเชิงท่องเที่ยว
อาจส่งผลให้ผู้รับบริการชาวต่างชาติไม่เข้ามารับบริการรักษาพยาบาลในประเทศไทย
และอาจส่งผลต่อโอกาสทางธุรกิจของบริษัท

อย่างไรก็ตาม บริษัทได้ขยายเครือข่ายการให้บริการให้ครอบคลุมหลายพื้นที่ในกรุงเทพมหานคร
และในภูมิภาคต่าง ๆ ของประเทศ เพื่อขยายฐานลูกค้าในประเทศให้เพิ่มขึ้น
และลดการพึ่งพิงฐานลูกค้าชาวต่างชาติ นอกจากนี้
บริษัทได้ขยายฐานลูกค้าชาวต่างชาติให้ครอบคลุมกลุ่มลูกค้าจากหลากหลายประเทศมากขึ้น
เพื่อลดการพึ่งพิงฐานลูกค้าชาวต่างชาติเฉพาะกลุ่ม

2.6 ความเสี่ยงจากการพึ่งพาผู้จัดจำหน่ายผลิตภัณฑ์ยาและเวชภัณฑ์

ปัจจัยที่มีความสำคัญมากประการหนึ่งสำหรับการให้บริการรักษาพยาบาลคือ
การจัดหาและมีไว้ซึ่งผลิตภัณฑ์ยาและเวชภัณฑ์ที่มีคุณภาพและเพียงพอสำหรับการให้บริการ
ซึ่งบริษัทจัดจำหน่ายผลิตภัณฑ์ยาและเวชภัณฑ์รายใหญ่ในประเทศไทยมีจำนวนไม่มาก
บริษัทได้สั่งซื้อผลิตภัณฑ์ยาและเวชภัณฑ์จากผู้จัดจำหน่ายรายใหญ่จำนวน 5 รายดังกล่าวสำหรับปี
2553 และปี 2552 เป็นจำนวนประมาณร้อยละ 65.7 และร้อยละ 54.6
ตามลำดับของจำนวนสั่งซื้อทั้งหมดระหว่างงวด
บริษัทจึงมีความเสี่ยงจากการพึ่งพาผู้จัดจำหน่ายผลิตภัณฑ์ยาและเวชภัณฑ์
ซึ่งอาจส่งผลกระทบต่ออำนาจต่อรอง หรือต้นทุนการดำเนินงานของบริษัท
และอาจส่งผลกระทบในทางลบอย่างมีนัยสำคัญต่อธุรกิจ ฐานะการเงิน ผลการดำเนินงาน
และโอกาสทางธุรกิจของบริษัท

2.7 ความเสี่ยงเกี่ยวกับการเรียกเก็บค่ารักษาพยาบาล

เนื่องจากการให้บริการการรักษาพยาบาลของบริษัท
เป็นการให้บริการก่อนการเรียกเก็บค่ารักษาพยาบาล
บริษัทจึงมีความเสี่ยงในการที่อาจไม่สามารถเรียกเก็บเงินค่ารักษาพยาบาลจากผู้ป่วยได้ครบตามจำนวน
อย่างไรก็ตาม
บริษัทมีนโยบายในการบริหารจัดการเพื่อลดความเสี่ยงจากการไม่สามารถเรียกเก็บเงินค่ารักษาพยาบาล
เช่น ในกรณีที่การรักษาพยาบาลมีแนวโน้มที่จะมีค่าใช้จ่ายสูง (และมิได้เป็นกรณีฉุกเฉิน)
บริษัทจะประเมินราคาค่าใช้จ่ายสำหรับการรักษาพยาบาล
เพื่อให้ผู้รับผิดชอบค่าใช้จ่ายทราบถึงค่ารักษาพยาบาลโดยประมาณและชำระเงินมัดจำก่อนการรักษา
และการทยอยชำระค่ารักษาพยาบาล
(สำหรับกรณีที่เป็นผู้ป่วยที่รับผิดชอบค่ารักษาพยาบาลด้วยตนเอง)
ตลอดจนการกำหนดนโยบายในการให้เครดิตการชำระค่ารักษาพยาบาลแก่บริษัทคู่สัญญาอย่างระมัดระวัง
โดยจะมีการวิเคราะห์เครดิตและฐานะการเงินของบริษัทคู่สัญญาก่อน
พร้อมทั้งทบทวนผลการติดต่อของบริษัทดังกล่าวอย่างสม่ำเสมอ
จึงทำให้บริษัทมีความเสี่ยงต่ำเกี่ยวกับการเรียกเก็บค่ารักษาพยาบาลโดยในปี 2552 และปี 2553
จำนวนเงินค่ารักษาพยาบาลที่บริษัทเรียกเก็บไม่ได้มีจำนวนประมาณ 92.0 ล้านบาท และ 44.7
ล้านบาท ตามลำดับ หรือเพียงร้อยละ 0.43 และร้อยละ 0.19 ตามลำดับ
ของรายได้ค่ารักษาพยาบาลของบริษัทในปีดังกล่าว

  2.8 ความเสี่ยงจากการลงทุนในต่างประเทศ

บริษัทมีการลงทุนในต่างประเทศ โดยมีมูลค่าการลงทุน (ที่อยู่ในรูปของทุน เงินให้กู้ยืมแก่บริษัทย่อย
และภาระค้ำประกันที่บริษัทค้ำประกันการกู้ยืมของบริษัทย่อยกับบุคคลภายนอก) ณ วันที่ 31 ธันวาคม
2553 เท่ากับ 44.45 ล้านเหรียญสหรัฐ คิดเป็นเงินสกุลบาทประมาณ 1,466.0 ล้านบาท
หรือคิดเป็นร้อยละ 4.6 ของสินทรัพย์รวมของบริษัท โดยการลงทุนในต่างประเทศของบริษัท
รวมถึงการถือหุ้นใน Angkor Pisith Co., Ltd.
(ซึ่งบริหารโรงพยาบาลรอยัลอังกอร์อินเตอร์เนชั่นแนล (Royal Angkor International
Hospital)) และการถือหุ้นใน Rattanak Medical Services Co., Ltd.
(ซึ่งบริหารโรงพยาบาลรอยัลรัตนะ (Royal Rattanak Hospital)) ในอัตราร้อยละ 80.0
และร้อยละ 70.0 ตามลำดับ และการลงทุนร้อยละ 100.0 ใน Phnom Penh Medical
Services Co., Ltd. และ BDMS International Medical Services Co., Ltd.
ซึ่งยังไม่ได้เริ่มดำเนินการ
โดยปัจจัยที่อาจมีผลกระทบในทางลบต่อการลงทุนในต่างประเทศของบริษัท เช่น กฎหมาย
กฎระเบียบ
หรือนโยบายของรัฐบาลต่างประเทศที่ใช้บังคับกับการดำเนินธุรกิจในต่างประเทศของบริษัท
หรือสภาวะทางการเมืองและเศรษฐกิจในประเทศดังกล่าว
ความผันผวนของอัตราแลกเปลี่ยนเงินตรา
หรือค่าใช้จ่ายในการลงทุนหรือการดำเนินงานที่สูงกว่าที่คาดการณ์ไว้
อาจส่งผลให้บริษัทไม่ได้รับผลตอบแทนตามที่คาดไว้ และอาจส่งผลกระทบต่อฐานะการเงิน
และผลการดำเนินงาน ของบริษัท